Vermiste skipper dapper tot die laaste - Accidents - Erongo
Saturday, December 05th, 2020 05:36:51
Almal is dit eens dat die onbaatsugtige optrede van 'n vermiste skipper in 'n tyd van nood van hom 'n held maak.
25 February 2020 | Accidents
Die vermiste kaptein van Resplendent Carlo Gordon. Foto Facebook
Graham Matthews in die hospital na die drama op see. Foto Otis Finck
Hy was nie net 'n kaptein vir sy bemanning nie, maar ook 'n gesinsman en vriend vir baie.
Die sagte, maar ferm Carlo Gordon (48) het tot sy einde 'n voorbeeld gestel en sy bemanning gelei.
Saam met die stokvisboot Resplendent is hy waarskynlik na sy watergraf toe dié vaartuig Dinsdag langs die kus van Namibië gesink het.
Nuus oor die tragedie het die vissersgemeenskap van Walvisbaai diep geskok.
"Is die bemanningslede veilig?" was die eerste vraag op almal se lippe.
'n Bemanning van 26 lede en 'n visinspekteur wat aan boord van die Resplendent was, is almal gered, maar die kaptein is as vermis aangegee.
Die bemanning is deur die boot Fisher Bank na Walvisbaai geneem en die soektog van 24 uur na die vermiste kaptein is om 15:00 Woensdag afgelas.
Ondanks die hartseer van die verlies, het baie mense steeds hoop gekoester dat Gordon lewend gevind sou word.
"Ek het vir hom 'n reddingsbaadjie gegee. Hy het gaan seker maak al die bemanningslede is van die boot af. Dit is die tipe mens wat hy is. Ek het deur die ingang na die wielhuis in sy oë gekyk. Dit was die laaste keer wat ek hom gesien het," het 'n bemanningslid met trane in sy oë vertel.
Volgens verskeie ooggetuies het water teen 'n hewige tempo van agter in die Resplendent ingestroom. Dit het daartoe gelei dat die vaartuig skerp na een kant gekantel het.
Dit word vermoed die deur na die wielhuis het op daardie oomblik toegeklap en die kaptein vasgekeer.
Binne minute het die Resplendent gesink.
Die bemanningslede wat gered is, ly nog almal aan skok en moet vrede maak met die werklikheid dat hulle hul kaptein in die tragedie op see verloor het. Wanneer sy naam genoem word, sak 'n doodse stilte oor die bemanning neer.
"Ons as kapteins weet dat ons verantwoordelik is vir ons vaartuie en almal wat aan boord is," het 'n skipper gesê wat in die verlede saam met Gordon gewerk het.
"In die geval van nood word daar van ons verwag om óf ons bemanning te red óf in die proses ons lewens vir hulle op te offer. Carlo het geweet sy vaartuig is in die moeilikheid. Tog het hy daarop gefokus om sy bemanningslede te red. Dit het ongelukkig sy lewe geëis. Dit maak van hom 'n held."
Die sekretaris-general van die Namibiese Unie vir Voedsel- en Verwante Werkers (Nafau), Jacob Penda, het ook Vrydag gesê Gordon is 'n held.
"Dit is baie hartseer dat Gordon sy gesin heel moontlik vir ewig verlaat het. Ons weet nie of hy terug sal kom nie. Ná die boot probleme begin ondervind het, het hy kalm gebly. Hy het met sy manne gekommunikeer en gesorg dat hulle die boot verlaat. Tot op die laaste was hy pligsgetrou. Hy het die veligiheid van al sy bemanningslede verseker en dit maak van hom 'n held."
Penda het 'n beroep op vismaatskappye gedoen om te verseker hul bote is seevaardig. Hy het voorgestel bote moet minstens twee keer per jaar na die droëdokke gaan vir inspeksie en herstelwerk, sou dit nodig wees.
"Die unie is van mening dat almal wat op die see werk 'n gevaartoelaag moet kry. Die ministerie van werke en vervoer moet ook met streng maatreëls na vore kom en dit toepas wanneer bote geinspekteer word sodat die veiligheid van werkers nie skipbreuk ly nie."
Die verhaal van nog 'n bemanningslid wat tydens die drama dapperheid vertoon het, het intussen aan die lig gekom.
Volgens bemanninglede is Graham Matthews oorboord geslinger toe een van die reddingsbote losgekom en hom getref het terwyl hy op die dek besig was om 'n ander reddingsboot te ontplooi. Ten spyte van die harde hou kon Matthews toe hy in die water beland daarin slaag om by een van die twee reddingsbote uit te kom wat reeds in die water was.
Hy het daarna na die bemanningslede wat nie reddingsbaadjies aangehad het nie geroei en hulle een vir een opgepik.